b'\n_START_ARTICLE_\nAiamans (Mallorca)\n_START_SECTION_\nHist\xc3\xb2ria\n_START_PARAGRAPH_\nEn el segle XIII va ser una alqueria donada per Jaume I a Gast\xc3\xb3 de Bearn. Poc despr\xc3\xa9s pass\xc3\xa0 a Arnau de Togores, juntament amb l\'alqueria de Lloseta, El 1634 Felip IV conced\xc3\xad a Miquel Llu\xc3\xads Ballester de Togores i Sales el t\xc3\xadtol de comte d\'Aiamans, per la seva col\xc2\xb7laboraci\xc3\xb3 en la campanya de Proven\xc3\xa7a i aquestes senyories es convertiren en el comtat d\'Aiamans i la baronia de Lloseta. El nov\xc3\xa8 comte fou l\'escriptor Josep de Togores i Sanglada, per\xc3\xb2 la l\xc3\xadnia es va extingir amb Mari\xc3\xa0 Gual de Togores (1906-1932)._NEWLINE_En el cadastre de 1578 la possessi\xc3\xb3 d\'Aiamans dels hereus de Pelai Fuster (que despr\xc3\xa9s es coneixer\xc3\xa0 com a Son Pelai) es valora en 10.000 lliures i la possessi\xc3\xb3 de Bartomeu Ramon (Son Ramon) en 1.800 lliures. El 1595 Joan Binimelis escriu que a Lloseta hi ha 39 cases i a Aiamans n\'hi ha 13. Per tant la poblaci\xc3\xb3 estimada d\'Aiamans seria d\'unes 65 persones. L\'any 1712 Aiamans comptava amb 13 cases i Lloseta ja en tenia 102. Aquestes dades ens demostren que en el segle XVII Lloseta va exprimentar un gran creixement, mentre Aiamans rest\xc3\xa0 estancat._NEWLINE_En el cadastre de 1688 la possessi\xc3\xb3 de Son Pelai, a Aiamans, est\xc3\xa0 valorada en 30.000 lliures i \xc3\xa9s d\'Antoni Fuster. Altres propietaris d\'Aiamans s\xc3\xb3n: Mateu Villalonga "Negret", els hereus de Miquel Ramon "Pelai", la viuda Margalida Coll, Antoni Coll, Margalida Coll, Sebasti\xc3\xa0 Coll, Mateu Batle, Gabriel Ramon "Carrina", Pau Ramon, Caterina Bestard "Huguet", Joan Bestard "Camagrossa" i la viuda de Guillem Villalonga.\n_START_SECTION_\nSon Pelai\n_START_PARAGRAPH_\nSon Pelai va ser una possessi\xc3\xb3 establerta damunt una part considerable de les terres de la primitiva alqueria d\'Aiamans, cedida a Arnau de Togores. La fam\xc3\xadlia Fuster en va ser la propiet\xc3\xa0ria fins al segle XIX. Era una possessi\xc3\xb3 molt important com es pot constatar en els cadastres. En el de 1773 el seu valor s\'avalu\xc3\xa0 en 34.000 lliures.\n_START_SECTION_\nSon Ramon\n_START_PARAGRAPH_\n\xc3\x89s una altra possessi\xc3\xb3 sortida de la segregaci\xc3\xb3 de l\'antiga Aiamans. El top\xc3\xb2nim va apar\xc3\xa8ixer en el segle XVII. L\'any 1697 era de Bartomeu Ramon. El 1752 era d\'Elionor Mesquida casada amb el doctor Jaume F\xc3\xa0bregues. Les cases confrontaven amb "la placeta d\'Aiamans". Tenia una tanca d\'olivar anomenada sa Coma Vella, 12 quarterades m\xc3\xa9s d\'olivar, 6 quarterades dites ses Rotes, 4 quarterades dites lo Maiol, unes cases esbucades, un clos o corral i unes cases i clos contigu. A finals del segle XVIII Mari\xc3\xa0 Manuel F\xc3\xa0bregues va vendre diferents bocins de terra i les mateixes cases, que foren adquirides per Joan Baptista Alcover, natural d\'Alar\xc3\xb3 i majoral de s\'Estorell. En el seu interior s\'hi ubica l\'oratori del Coc\xc3\xb3.'